Nadškofija Ljubljana

31. slovensko narodno romanje bolnikov in invalidov na Brezje
2019-06-15 09:00 - 16:00 (Europe/Ljubljana)
V soboto, 15. junija 2019, bo slovensko romanje bolnikov in invalidov v narodno svetišče Marije Pomagaj na Brezje. Mašo ob 10. uri bo ob somaševanju duhovnikov vodil mariborski nadškof metropolit msgr. Alojz Cvikl.
Prosimo župnike, voditelje župnijskih in dekanijskih Karitas, da organizirate avtobusni prevoz za romarje.
Povabite na Brezje mlade, skavte, skupine za pomoč bolnikom in prostovoljce.
Duhovnike prosimo za obhajanje zakramenta sprave, diakone za pomoč in pripravo na zakramente, redovnice in redovnike za sočutno ospremljanje.
Miro Šlibar
za MOPZ pri SŠK

Poletna muzejska noč
2019-06-14 - 2019-06-15
Največji promocijski akciji muzejev, galerij, ki se odvije vsako tretjo soboto v juniju, se pridružujejo tudi številni drugi zavodi in ustanove, ki izvajajo programe s področja kulturne dediščine, umetnosti, kulture, zgodovine.
Tako se bodo muzeji in galerije, 15. junija 2019, že 17. pridružili projektu Poletna muzejska noč. Prireditev je zasnovana tako, da predstavlja ustanove in njihove vsebine kot prostore sproščenega preživljanja prostega časa. Dobro obiskana prireditev letos združuje 83 muzejev in galerij, 130 prizorišč in 371 dogodkov.
V projektu tudi letos sodeluje Muzej jaslic Brezje, ki svojo zbirko jasličnih eksponatov predstavlja skozi vse leto, poseben dan pa bo 15.6.2019.
Obiskovalcem bo poleg ogleda stalne muzejske zbirke na voljo tudi:
vodenje po muzejski zbirki ob 18.00 in 20.00 uri;
koncert pod zvezdami ob 20.30 uri.
Muzej jaslic Brezje bo na dan prireditve odprt vse do 22.00 ure.
Prisrčno vabljeni!
Vir: Marija.si

13. festival družin
2019-06-14 07:00 - 2019-06-16 16:00
V Zavodu iskreni.net pripravljajo od petka, 14. do nedelje, 16. junija 2019, ob Tavčarjevem dvorcu na Visokem 13. Festival družin.
Celoten program je oblikovan tako, da se lahko vključi cela družina (ne le otroci). Dogajanje poteka v naravi, tempo programa pa je tak, da lahko vsak najde nekaj zase – izbirali boste lahko med športnimi in ustvarjalnimi aktivnostmi, se udeležili delavnic in predavanj, se učili novih spretnosti … ali pa le klepetali (s starimi ali novimi) znanci in uživali v pristnem druženju.
Več na: http://www.festival-druzin.si/

Marija, Mati Cerkve
2019-06-09 - 2019-06-10
Na dan po binkoštnem prazniku v Katoliški Cerkvi praznujemo praznik Marije, Matere Cerkve.
Marija je po Jezusovem vnebohodu skupaj z apostoli in ženami molila v dvorani zadnje večerje in prosila za dar Svetega Duha. Tako je postala mati prve krščanske skupnosti in pozneje mati Cerkve, ki se je oblikovala na binkoštni praznik. Papež Pavel VI. je Marijo ob sklepu 3. zasedanja II. vatikanskega cerkvenega zbora razglasil za Mater Cerkve in pozneje vzklik »Mati Cerkve« dodal tudi v Marijine litanije. V osmem poglavju o Mariji v skrivnosti Kristusa in Cerkve naziv »Mati Cerkve« še ni bil zapisan. Papež Pavel VI. pa je ob sklepu tega zasedanja na praznik Marijinega darovanja 21. novembra Marijo razglasil za »Mater Cerkve, to je vsega krščanskega ljudstva, vernikov in pastirjev, ki jo kličejo za preljubo Mater«.
Z različnih delov sveta so nato prosili, da bi smeli Marijo kot Mater Cerkve častiti tudi v bogoslužju in leta 1974 so bile odobrene posebne mašne molitve. Tudi v lavretanske litanije je bil vstavljen vzklik »Mati Cerkve, prosi za nas«.
Slovenski škofje so po zgledu drugih škofij prosili za dovoljenje, da bi spominski dan Marje, Matere Cerkve, smeli obhajati na ponedeljek po binkoštih, saj so ponekod ta dan še bili dela prosti, ker so bili navajeni praznovati binkoštno osmino. V slovenskem bogoslužnem koledarju je ta dan od leta 1980 praznik. Mašne molitve pa so še obogatili v posebnem Marijinem misalu (Rim 1987), kjer so kar trije mašni obrazci za cerkve, kjer Marijo hočejo še posebej častiti kot »Podobo in Mater Cerkve«.
Več o vsebini praznika lahko preberete na spletni strani Katoliške Cerkve.

Binkošti
2019-06-08 - 2019-06-09
S slovesnim praznikom binkošti, ki ga bomo letos praznovali v nedeljo, 9. junija 2019, bomo v Katoliški Cerkvi sklenili velikonočni čas.
Praznik obhajamo 50 dni po veliki noči in je praznik prihoda Svetega Duha, ker je na ta dan po svetopisemskem sporočilu nad zbrane učence in Božjo mater Marijo prišel Sveti Duh (prim. Apd 2,1–11; Jn 20,19–23).
Več o vsebini praznika lahko preberete na spletni strani Katoliške Cerkve.

Najstniki romamo
2019-06-08 10:00
V soboto, 8.6.2019, bodo najstniki in tudi nekoliko mlajši poromali k Mariji Pomagaj na Brezje. Ker je to čas, ko se zaključuje veroučno leto obenem pa gre šolsko leto tudi proti koncu, se bodo pri maši ob 11. uri, ki bo namenjena mladim romarjem, Mariji Pomagaj zahvalili za prejete milosti in našo Gospo prosili za uspešen zaključek šolskega leta.
Najstniki bodo k Mariji Pomagaj na Brezje romali peš, s kolesom ali na kakšen drug način, skupaj z župnijo v kateri obiskujejo verouk.
Informacije: Romarski urad Brezje, 04 537 07 00
Vir: Marija.si

Praznik Gospodovega vnebohoda
2019-05-29 - 2019-05-30
V Katoliški Cerkvi bomo v četrtek, 30. maja 2019, obhajali slovesni praznik Gospodovega vnebohoda, ko je od mrtvih vstali Kristus dopolnil zemeljsko delovanje in odšel v nebo.
Gospodov vnebohod je poleg velike noči in binkošti eden izmed najpomembnejših krščanskih praznikov, ki so ga zanesljivo obhajali že ob koncu 4. stoletja.
Praznik obhajamo štirideset dni po veliki noči, saj se je Jezus po svetopisemskem izročilu po vstajenju štirideset dni prikazoval učencem in izbranim pričam, preden je odšel v nebo (prim. Mr 16,19–20; Lk 24,50–53 in Apd 1,9–11).
Praznik želi poudariti pomen Kristusove bližine z Bogom Očetom in Svetim Duhom. Jezus, ki je z dušo in telesom odšel v nebesa, ostaja med nami prisoten na več načinov. Kot je zapisano v Konstituciji o svetem bogoslužju drugega vatikanskega cerkvenega zbora (1962–1965), je Kristus navzoč tedaj, ko skupnost verujočih (Cerkev) moli ali poje, v Božji besedi, zapisani v Svetem pismu, v duhovnikovi osebi, ko deluje v Jezusovem imenu, v zakramentih ter na posebej očiten in izrazit način v zakramentu evharistije, ki predstavlja trajno Kristusovo navzočnost.
Pomen Kristusovega vstajenja in trajne navzočnosti med ljudmi je temelj, na katerem sloni nauk Cerkve in iz katerega izhaja tudi njeno verovanje. Cerkev po Kristusovem naročilu od zadnje večerje dalje (prim. Mt 26,26–30) ponavlja besede posvetitve kruha in vina v Kristusovo telo in kri.
Vir: Katoliška Cerkev

God bl. Alojzija Grozdeta
2019-05-26 - 2019-05-27
27. maja praznujemo god mučenca bl. Alojzija Grozdeta.
Osrednje praznovanje njegovega godu bo v romarskem središču novomeške škofije na Zaplazu, kjer so shranjene njegove relikvije.

Vse potrebne podatke lahko najdete tudi na spletni strani Škofije Novo mesto: http://www.skofija-novomesto.si/

Za osebno molitev in župnijsko bogoslužje so na povezavah na voljo: KNJIŽICA, mašni obrazec z berili, molitev za kanonizacijo in litanije bl. Alojzija Grozdeta.
Več na: Katoliška Cerkev

Pro-life izobraževanje: Pro-life delovanje
2019-05-23 17:00 - 19:00
Pro-life izobraževanja so večeri, namenjeni mladim srednješolcem in študentom, ki si želijo nekaj več, so aktivni in si želijo biti sprememba v družbi. Predavanja bodo potekala med 18. in 20. uro od 7. marca do 23. maja 2019 v Ljubljani (Potočnikova 8 a). Predavatelji bodo spregovorili o splavu, kontracepciji, umetni oploditvi in evtanaziji.
10. srečanje: 23. 5. 2019, Pro-life delovanje
predava: Tina Čerin, socialna pedagoginja, avtorica številnih člankov in otroške slikanice ter dolgoletna sodelavka Zavoda ŽIV!M
Predavanje je namenjeno vsem, ki bi si želeli akcije in čutite klic, da bi nekaj naredili za življenje. Želimo vam predstaviti nekaj osnov pro-life delovanja, nevarnosti in pasti, ki jih le ta prinaša. Seznanili se bomo tudi z različnimi področji, ki jih pro-life delovanje zajema. Po vaši želji lahko zasnujemo načrt za dogodek oziroma pro-life delovanje v vaši skupini, župniji, itd.
Dodatne informacije in prijava na spletni strani: http://www.zavod-zivim.si/

Slomškovo bralno priznanje 2019
2019-05-18 08:30 - 13:30
Vse bralce in bralke, starše, animatorje in duhovnike prijazno vabimo na sklepno prireditev Slomškovega bralnega priznanja za otroke 2018/19, ki bo potekala v soboto, 18. maja 2019, med 9.30 in 14.30 na Ponikvi. Dan bo namenjen medsebojnemu srečanju, podelitvi priznanj, igram in dejavnostim pod geslom »Bodi v svoji besedi resničen, v dejanju pravičen« ter zahvalni sveti maši. Več informacij in prijave: Slovenski katehetski urad, http://sku.rkc.si/, 031 312 110, 01 434 72 88.
Vir: Slovenski katehetski urad

Srečanje mežnarjev
2019-05-18 08:00 - 11:00
V soboto, 18. maja 2019, bo v Preski pri Medvodah ob 9. uri srečanje za mežnarje. Začeli bomo s predavanjem o mežnarski službi, ki ga bo imel mag. Roman Starc, stolni župnik. Po predavanju bo sledil pogovor. Srečanje bomo zaključili ob 12. uri s kosilom v pastoralnem domu.
Svoje mežnarje prijavite na srečanje najkasneje do 15. maja, na elektronski naslov kozelj.jure@gmail.com.
Jure Koželj, župnik v Preski

Pro-life izobraževanje: Načrtovanje družine in kontracepcija
2019-05-16 17:00 - 19:00
Pro-life izobraževanja so večeri, namenjeni mladim srednješolcem in študentom, ki si želijo nekaj več, so aktivni in si želijo biti sprememba v družbi. Predavanja bodo potekala med 18. in 20. uro od 7. marca do 23. maja 2019 v Ljubljani (Potočnikova 8 a). Predavatelji bodo spregovorili o splavu, kontracepciji, umetni oploditvi in evtanaziji.
9. srečanje: 16. 5. 2019, Načrtovanje družine in kontracepcija
predava: Agata Hren, FertilityCare svetovalka in voditeljica spletne priprave na porod

Kontracepcija od A do Ž: njena zgodovina, delovanje, možne posledice.
Kontracepcijska miselnost in vpliv na partnerski odnos.
Naravno načrtovanje družine: naraven pogled na spolnost, zanositev in ustvarjanje družine.

Populizem in etika
2019-05-14 18:30
Predavanja Jamesa Keenana v Ljubljani
V torek, 14. maja 2019, bo ob 19.30 na Teološki fakulteti v Ljubljani javno predavanje mednarodnega strokovnjaka za etiko prof. dr. Jamesa Keenana z Univerze »Boston College« v ZDA z naslovom »Populizem in etika« (Populism and Ethics). Dogodek organizirata UNIPAS – Univerzitetna pastorala v Ljubljani in Večerna akademija Jezuitskega kolegija.
Predstavitev predavatelja
Jezuit James Keenan je profesor na Univerzi Boston College v ZDA. Doktorat iz teologije je opravil na Papeški univerzi Gregoriana v Rimu leta 1988. Bil je svetovalec Ameriške škofovske konference za etična vprašanja na področju medicine in je član več uredniških odborov s področja teologije in etike.
Je strokovnjak za področje etike kreposti in za zgodovino krščanske etike, sooča pa se tudi s številnimi aktualnimi vprašanji s področja bioetike, spolne etike, družbene etike, globalne pravičnosti. Zavzema se tudi za uvedbo etike na univerzah. Je karizmatičen voditelj in pronicljiv družbeni kritik. Je pobudnik in dolgoletni voditelj Svetovnega združenja teoloških etikov in organizator 3 globalnih kongresov: v Padovi leta 2006, v Trentu leta 2009 in v Sarajevu leta 2018. Prizadeva si, da bi sodobne probleme gledali v globalni perspektivi, še posebej izpostavlja pomen zapostavljenih glasov v Cerkvi in v družbi.
Je avtor in urednik več kot 20 del s področja teološke etike in več kot 300 esejev, člankov in recenzij v več kot 25 mednarodnih revijah. Gostoval je na številnih univerzah na vseh kontinentih. V slovenščini je leta 2015 pri Celjski Mohorjevi družbi izšla njegova knjiga Dela usmiljenja: srce katoliške vere, v kateri aktualizira tradicionalna telesna in duhovna dela usmiljenja v sodobnem času. Spregovori o vprašanju bolnikov z AIDS-om, položaju migrantov, obrobnih …
Zelo zanimiv je intervju o njegovem pogledu na papeža Frančiška: https://www.americamagazine.org/faith/2017/04/28/moral-theology-pope-francis-questions-jesuit-ethicist-james-keenan
Predstavitev predavanja »Populizem in etika«
Naslov predavanja je »Populizem in etika«. Avtor bo presodil sedanje globalno stanje v družbi na podlagi temeljnih etičnih kreposti in izluščil, kje so glavne nevarnosti sodobnih družbenih procesov, ki vodijo v populistične drže. Pokazal bo tudi na izhod iz takšnega položaja, ki je v ozaveščanju samih procesov in krepitvi osebne odgovornosti in pravičnih družbenih struktur na lokalni in globalni ravni. Velika prednost predavatelja je izjemno poznavanje globalnega konteksta in izostren etični čut pri presojanju sodobnih trendov. Po izhodiščnih tezah bo predavatelj na voljo za pogovor in soočenje različnih mnenj.
Predavanje bo potekalo v angleščini. Ob koncu predavanja bo kratek povzetek v slovenščini. Vprašanja bo mogoče postavljati tudi v slovenščini in odgovori se bodo prevajali.
Več na spletni strani: unipas.si
Za dodatne informacije se obrnite na organizatorja Romana Globokarja: roman.globokar@teof.uni-lj.si

Fatimska Mati Božja
2019-05-12 - 2019-05-13
13. maja v Katoliški Cerkvi praznujemo Fatimsko Mati Božjo.
V Fatimi na Portugalskem se je Marija prikazala trem otrokom, Jacinti (Hiacinti), Frančišku in Luciji 13. maja 1917 in potem še vsak mesec do 13. oktobra.
Nekateri so tem prikazovanjem kmalu verjeli, drugi pa so jim ostro nasprotovali. Cerkvena oblast je začela strogo in natančno preiskovati vedenje otrok, sporočila, prikazni, čudeže, razpoloženje vernih in neverujočih. Raziskava je trajala osem let in 30. oktobra 1930 je leirijski škof Jose Coreira di Silva objavil Pastirski list o češčenju rožnovenske Matere Božje v Fatimi. V njem je zapisal: »Ko sem ponižno klical na pomoč Svetega Duha, v zaupanju na varstvo preblažene Device, v soglasju s svojimi škofijskimi svetovalci izjavljam, da so videnja otrok v dolinici Iria dne 13. maja in vsakega trinajstega dne v mesecu do oktobra 1917 verodostojna. Češčenje naše ljube Gospe fatimske uradno dovoljujem.«
Vir: Katoliška Cerkev

Pro-life izobraževanje za mlade: Neplodnost in umetna oploditev
2019-05-09 17:00 - 19:00
Pro-life izobraževanja so večeri, namenjeni mladim srednješolcem in študentom, ki si želijo nekaj več, so aktivni in si želijo biti sprememba v družbi. Predavanja bodo potekala med 18. in 20. uro od 7. marca do 23. maja 2019 v Ljubljani (Potočnikova 8 a). Predavatelji bodo spregovorili o splavu, kontracepciji, umetni oploditvi in evtanaziji.
8. srečanje: 9. 5. 2019, Neplodnost in umetna oploditev
predavata: Simona in David Hari, par z izkušnjo neplodnosti in ustanovitelja Zavoda Neplodnost in najina rodovitnost

Potek umetne oploditve.
Dileme umetne oploditve.
Doživljanje stiske neplodnosti ter možne drugačne rešitve, ki so na voljo parom, ki se soočajo z njo.

Otvoritev razstave Slovenski misijonar ob robu ekvatorja
2019-05-08 09:45
Otvoritev razstave Slovenski misijonar ob robu ekvatorja, avtorja dr. Marka Freliha iz Slovenskega etnografskega muzeja, v sodelovanju s Teološko fakulteto Univerze v Ljubljani, bo 8. maja 2019 pred predavalnicami Teološke fakultete (Poljanska cesta 4) ob 10.45.
Ignacij Knoblehar se je rodil 6. julija 1819 v vasi Škocjan na Dolenjskem. Leta 1837 je Knoblehar v kranjski prestolnici videl in slišal Friderika Barago; tedaj je začutil željo, da bi tudi sam postal misijonar. Po študiju teologije v Ljubljani in specialističnem študiju na misijonskem zavodu Propaganda v Rimu, je leta 1848 je odpotoval v Kartum, ki je bil izbran za središče apostolskega vikariata v osrednji Afriki. V takratnem Kartumu so bile razmere za misijonarje zelo neustrezne, saj je bilo ozemlje Egipta in Sudana takrat še pod islamsko vladavino.
V Afriki je bil Knoblehar poznan kot Abuna Soliman, ki je opravil več misijonsko-raziskovalnih potovanj po Nilu.
Izvrstno ohranjena Knobleharjeva afriška zbirka nam danes predstavlja izjemno kulturno zapuščino iz pionirskega obdobja misijonskega delovanja Slovencev v Afriki.
Januarja 1858 je zbolel, umrl je v samostanu v Neaplju v aprilu istega leta.
Vir: Katoliška Cerkev

Teden molitve za duhovne poklice
2019-05-04 - 2019-05-12
Od 5. do 12. maja 2019 bo potekal Teden molitve za duhovne poklice pod geslom Od vidnega k nevidnemu.
V tednu molitve naj bo živo in čim bolj zavzeto »poklicno« dogajanje predvsem v naših družinah, v župnijah, v skupinah, kjer delujemo. Molímo in vabimo k molitvi, poživímo svojo poklicanost, pričujmo in vabímo k pričevanju življenja, poskrbímo za poglobljeno katehezo.
Pri oblikovanju svetih maš ali molitvenih ur pred Najsvetejšim zakramentom duhovniki oz. katehisti lahko uporabijo gradivo iz priložnostne knjižice. V njej je na začetku objavljena poslanica papeža Frančiška za 56. Svetovni dan molitve za duhovne poklice, nagovori in prošnje pri svetih mašah, molitvene ure ter kateheza o duhovnih poklicih.
Vir: Katoliška Cerkev

Srečanje družin Aninega sklada
2019-05-04 09:00
Dobrodelna, nevladna, neprofitna in nepolitična ustanova Anin sklad, ki povezuje družine z več otroki, pripravlja v soboto, 4. maja 2019, v Šentjakobu ob Savi tradicionalno srečanje družin.
Namenjeno je druženju, izmenjavi izkušenj pa tudi predavanju za starše. Srečanje se bo začelo ob 10. uri s sveto mašo, ki jo bo daroval provincial minoritov p. Igor Salmič ter popoldne nadaljevalo s predavanjem za starše Aleša Čerina o tem, da so otroci dar in ne lastnina, otroci in mladina pa se bodo udeležili delavnic in športnih iger.
Ustanova Anin sklad si že 21 let let prizadeva pomagati družinam z več otroki pri premagovanju težav, čeprav so naše finančne možnosti v zadnjih letih precej omejene, pa mesečno vseeno pomagamo še vedno približno 45 družinam. Pomagamo na različne načine, kot so svetovanja, iskanje zaposlitev, urejanje zadev s področja socialno-varstvenih pravic in podobno. V ustanovo je vključenih 200 družin. Prizadevajo si, da bi se več staršev odločalo za tretjega in četrtega otroka, da bi bile številčnejše družine v družbi bolj razumljene, da bi se med seboj spoznavale in se podpirale, da bi se pospeševal pozitiven odnos do zdravega družinskega življenja in da bi bilo javno »ozračje« naklonjeno družinskim vrednotam.
Za dodatne informacije so vam na voljo na številkah 051 390 787 (Alen Salihović) in sestra Hermina Nemšak (040 770 222).

Šmarnice 2019
2019-04-30 - 2019-05-31
V mesecu maju, ki je posvečen Mariji, v večini slovenskih župnij poteka pobožnost, ki jo poznamo pod imenom šmarnice.
Slovenski katehetski urad je po pooblastilu Slovenske škofovske konference za leto 2019 skupaj s Celjsko Mohorjevo družbo kot priporočeno šmarnično branje izdal šmarnice za otroke Misijonar ob Nilu avtorice Berte Golob in šmarnice za odrasle Moj mali besednjak od Ž do A avtorja Gregorja Čušina ter Panonske cvetove za Marijo avtorja Alojzija Kozarja ml.
Šmarnice Misijonar ob Nilu so posvečene spoznavanju življenja misijonarja Ignacija Knobleharja, saj letos obhajamo dvestoletnico njegovega rojstva.
Še posebej bo leto obarvano misijonsko tudi z izrednim misijonskim mesecem, ki ga je napovedal papež Frančišek. Želimo si, da bi misijonarjevo pričevanje otroke spodbudilo k delu za misijone, zaupanju v Marijino priprošnjo in pogumu za življenje iz vere. Šmarnicam so dodane kartice z miselno igro in podobami misijonske poti misijonarja Ignacija Knobleharja.
Šmarnice Moj mali besednjak od Ž do A nas s pronicljivimi razmisleki ob pojmih od Ž do A vodijo k spraševanju o življenju kristjana sredi sodobnega sveta. Smo pri tem pogumni? Ali raje poniknemo sredi množice, sledeč čredi, ki ne prepozna več, kje je srčika čudeža življenja? Kje se spotikamo in kam stremimo? Da bi le »živeli svoje življenje od Ž do A, kot drevo, ki mu listje ne ovene, ker ima korenine v nebesih, krošnjo pa še na zemlji«! Šmarnice avtorja Alojzija Kozarja ml. Panonski cvetovi za Marijo so nastale ob stoletnici združitve prekmurskih Slovencev z matičnim narodom.
Zgodbe so lep oris vernosti Slovencev v Prekmurju skozi različna zgodovinska obdobja. Predstavljene so vidnejše osebnosti s kulturnega in verskega področja, ki so zaznamovale vzhodni del slovenskega narodnega ozemlja.
Blagoslovljen Marijin mesec maj!
Slovenski katehetski urad

30. mednarodne salezijanske igre mladih – PGSi Slovenija 2019
2019-04-29 - 2019-05-05
Od 30. aprila do 5. maja 2019 bodo v Ljubljani potekale 30. mednarodne salezijanske igre mladih – PGSi Slovenija 2019.
Veseli smo, da bomo lahko naslednje leto že tretjič organizirali “PGS-I” (Polisportive giovanili salesiane international) oz. mednarodne salezijanske igre mladih. Prvič se je to zgodilo leta 1993, drugič pa leta 2008.
Geslo 30. iger je “Igrišče združuje!”, saj se zavedamo, da so na igrišču različni mladi; dobri in manj dobri športniki, verni in neverni, iz urejenih in tudi manj urejenih družinskih razmer… Vendar na igrišču niso samo oni, temveč tudi trenerji, starši, voditelji skupin, duhovniki… Igrišče združuje, če smo z mladimi. Salezijanska asistenca je pri tem temeljnega pomena. In mladim želimo dati tega salezijanskega, družinskega duha, kjer se bodo vsi čutili kot člani ene velike družine, kjer nihče ni izključen in smo si med seboj bratje in sestre v Kristusu. Tako bo šport lahko priložnost za vzgojo in evangelizacijo.
Osnovni podatki
· KAJ: 30. mednarodne salezijanske igre mladih – PGSi Slovenija 2019
· KDAJ in KJE: 30. april – 5. maj 2019, Kodeljevo Ljubljana
· KDO: okoli 1300 mladih iz Evrope (več kot 10 evropskih držav)
· ŠPORTNE PANOGE: nogomet (futsal), košarka, odbojka in namizni tenis
· 4 KATEGORIJE V VSAKEM ŠPORTU
o fantje A (2001 in mlajši)
o dekleta A (2001 in mlajše)
o fantje B (2003 in mlajši)
o dekleta B (2003 in mlajše)
Dnevni program (1. – 4. maj)
zajtrk
9.00 – 19.00 tekmovanja
9.00 – 19.00 druženje(Valdocco program)
kosilo in večerja – catering šotor
ogledi Ljubljane in Slovenije (prosti čas)
20.00 večerna prireditev
Posebni poudarki
· Prireditve: vsak večer ob 20.00 (odprtje, festival narodov, adoracija, zaključna slovesnost)
· Valdocco: prostor namenjen druženju in povezovanju (dnevni program, igre, informacijsko središče)
· Duhovnost: vsakodnevna priložnost za sv. mašo ter skupna sv. maša (4. Maja ob 9.30), priložnost za sv. spoved ali pogovor, ter spoznavanje misijonarja, božjega služabnika Andreja Majcna.
· Kultura: ogled znamenitosti Ljubljane, srečevanje z ekipami iz drugih dežel ter medsebojno druženje
Prijaviti se je potrebno do 10. marca 2019. Podpisano in ožigosano prijavnico pošljite na naslov info@pgsi2019.siali prek navadne pošte na: Zavod Salesianum, Rakovniška 6, 1000 Ljubljana (pripis: PGSi).
Naj nas povezuje tudi šport!
Organizacijski odbor PGSi
Dodatne informacije dobite pri g. Boštjanu Jamniku, GSM: +386 31 486 554, e-pošta: bostjan.jamnik@sdb.si.
Vir: Katoliška Cerkev

Bela nedelja
2019-04-27 - 2019-04-28
V Katoliški Cerkvi bomo 28. aprila 2019 praznovali 2. velikonočno nedeljo, imenovano tudi belo nedeljo ali nedeljo Božjega usmiljenja.
Ime bela nedelja (lat. Dominica in albis) izvira iz starokrščanskih časov, ko so novokrščenci, ki so prejeli zakrament sv. krsta med velikonočno vigilijo, ves teden po veliki noči prihajali k bogoslužju v belih oblačilih. Uporaba belih oblačil, ki so znamenje čistosti, je izpričana od 4. stoletja, poseben pomen pa so dobila v 17. stoletju, ko so jezuiti na nedeljo po veliki noči uvedli skupinsko prvo obhajilo. Bela barva ima v bogoslužju močen simboličen pomen; je seštevek vseh barv mavrice, polnost nerazlmoljene svetlobe, izraža začetek in konec, polnost in praznino.
Več o vsebini praznika najdete na spletni strani Katoliške Cerkve.

Pro-life izobraževanje za mlade: Staranje, smrt in evtanazija
2019-04-25 17:00 - 19:00
Pro-life izobraževanja so večeri, namenjeni mladim srednješolcem in študentom, ki si želijo nekaj več, so aktivni in si želijo biti sprememba v družbi. Predavanja bodo potekala med 18. in 20. uro od 7. marca do 23. maja 2019 v Ljubljani (Potočnikova 8 a). Predavatelji bodo spregovorili o splavu, kontracepciji, umetni oploditvi in evtanaziji.
7. srečanje: 25. 4. 2019, Staranje, smrt in evtanazija
predava Urška Bokal, dr. med., spec. interne onkologije

Kaj je evtanazija in kje se to izvaja?
Razlika med aktivno in pasivno evtanazijo.
Ali je odklop od aparatov evtanazija?
Paliativna oskrba in etične dileme v zdravljenju in spremljanju umirajočega.
Smisel bolezni, trpljenja, staranja in smrti.

Slovesnosti ljubljanskih škofov ob velikonočnih praznikih
2019-04-13 - 2019-04-21
Cvetna nedelja
Na cvetno nedeljo, 14. aprila 2019, bo ob 9.00 ljubljanski pomožni škof msgr. dr. Anton Jamnik na dvorišču nadškofijskega dvorca blagoslovil oljke in zelenje, nato bo v stolnici sv. Nikolaja daroval sveto mašo cvetne nedelje.
Ljubljanski pomožni škof msgr. dr. Franc Šuštar bo ob 16.00 daroval sveto mašo cvetne nedelje v ljubljanski stolnici.
Veliki četrtek
Na veliki četrtek, 18. aprila 2019, bo ob 9.00 ljubljanski nadškof metropolit msgr. Stanislav Zore OFM v stolnici sv. Nikolaja daroval krizmeno mašo. Somaševanja se bosta udeležila pomožna škofa Jamnik in Šuštar ter duhovniki ljubljanske nadškofije.
Ob 18.30 bo ljubljanski nadškof msgr. Stanislav Zore OFM v stolnici daroval večerno mašo Gospodove večerje.
Škof Jamnik bo mašo ob 18.30 daroval v župnijski cerkvi Ljubljana – Sv. Peter.
Veliki petek
Na veliki petek, 19. aprila 2019, bo ob 18.30 ljubljanski pomožni škof msgr. dr. Franc Šuštar v ljubljanski stolnici vodil bogoslužje velikega petka. Bogoslužja se bo udeležil tudi pomožni škof Jamnik.
Velika sobota – velikonočna vigilija
Na veliko soboto, 20. aprila 2019, ob 20.00 bo ljubljanski nadškof msgr. Stanislav Zore OFM v stolnici vodil velikonočno vigilijo.
Škof Jamnik bo vigilijo ob 19.00 vodil v župnijski cerkvi Ljubljana – Štepanja vas.
Velika noč
Na veliko noč, 21. aprila 2019, bo ljubljanski nadškof msgr. Stanislav Zore OFM ob 8.30 daroval vstajenjsko sv. mašo v stolnici sv. Nikolaja.
Nadškof Zore bo ob 15.00 v cerkvi sv. Jožefa na Poljanah v Ljubljani vodil votivno protipotresno pobožnost.
Škof Jamnik bo praznično sv. mašo ob 10.00 daroval v župnijski cerkvi v Poljanah nad Škofjo Loko.

Cvetna nedelja
2019-04-13 - 2019-04-14
V Katoliški Cerkvi 14. aprila 2019 obhajamo 6. nedeljo v postnem času ali cvetno nedeljo. S cvetno nedeljo se začne neposredna priprava na veliko noč, ki je največji krščanski praznik.
Cvetna (oljčna) nedelja ali nedelja Gospodovega trpljenja je prvi dan velikega tedna, ko bogoslužno dogajanje predstavlja Jezusov slovesni vhod v Jeruzalem. Obredi cvetne nedelje, zlasti procesija z zelenjem in branje evangeljskega poročila o Jezusovem trpljenju (pasijon), izvirajo iz bogoslužnih navad jeruzalemske Cerkve, ki so poznane in opisane že v 4. stoletju. Tradicija blagoslavljanja zelenja se je začela pojavljati v 7. stoletju. Po vzorcu jeruzalemskega bogoslužja so urejeni tudi sedanji obredi, ki so bili prenovljeni med t. i. liturgičnim gibanjem v letih 1951–1955, dokončno obliko pa so dobili po drugem vatikanskem cerkvenem zboru (1962–1965).
Več o vsebini praznika najdete na spletni strani Katoliške Cerkve.

Molitev križevega pot Slovenska Kalvarija
2019-04-12 17:00
Društvo Združeni ob Lipi sprave, Pastoralno središče sv. Jožefa, Društvo Slovenija v svetu, Rafaelova družba, Nova slovenska zaveza, Vseposvojitev in druge organizacije vabijo ob 30-letnici samostojne države ter ob radijskem misijonu na cvetni petek, 12. aprila 2019, ob 18. uri v cerkvi Sv. Jožefa v Ljubljani, k molitvi križevega pota Slovenska Kalvarija.
Molitev križevega pota želi biti duhovno prizadevanje na poti k resnici in spravi med nami. Ob 19. uri sledi sveta maša, ki jo bo daroval ljubljanski nadškof metropolit msgr. Stanislav Zore. Med obredi bo prilika za sv. spoved.
Zasl. prof. dr. Janez Juhant
Vir: Katoliška Cerkev

Glasbeno-literarni nokturno z naslovom Iskanje Boga v pesmi in poeziji
2019-04-11 18:30
Teološka fakulteta Univerze v Ljubljani v četrtek, 11. aprila 2019, ob 19.30 pripravlja postni duhovno-kulturni večer na arkadnih hodnikih fakultete na Poljanski ulici 4 v Ljubljani.
Gre za glasbeno-literarni nokturno z naslovom Iskanje Boga v pesmi in poeziji. Ob spevih postnih melodij in besed izpod peresa pesnika Franceta Balantiča se bomo skupaj podali naproti skrivnosti velike noči. Program pripravlja zbor župnije Trnovo, bogoslovci ljubljanskega semenišča in študentje Teološke fakultete.

Vir: Katoliška Cerkev

Pro-life izobraževanje za mlade: Nerojeno življenje in splav
2019-04-11 17:00 - 19:00
Pro-life izobraževanja so večeri, namenjeni mladim srednješolcem in študentom, ki si želijo nekaj več, so aktivni in si želijo biti sprememba v družbi. Predavanja bodo potekala med 18. in 20. uro od 7. marca do 23. maja 2019 v Ljubljani (Potočnikova 8 a). Predavatelji bodo spregovorili o splavu, kontracepciji, umetni oploditvi in evtanaziji.
6. srečanje: 11. 4. 2019, Nerojeno življenje in splav
predava: Katarina Nzobandora, vodja programov za pomoč po izkušnji splava

Kdaj se človeško življenje začne in kako se razvija?
Metode splava.
Zgodovina splava v Sloveniji in po svetu.
Teža odločitve in situacija matere, ki se znajde v stiski.
Posledice splava za žensko, družino in širše okolje.

7. koncert Sakralnega abonmaja: MPZ Anton Foerster in duhovniški oktet Oremus
2019-04-10 18:30
Na 7. koncertu Sakralnega abonmaja bodo gostovali Mešani pevski zbor Anton Foerster iz Ljubljane in duhovniški oktet Oremus pod vodstvom Damjane Božič Močnik.
Izvajali bodo skladbe iz postnega časa in velikega tedna, na sporedu bodo predvsem skladbe slovenskih skladateljev, s poudarkom na glasbeni zapuščini Antona Foersterja.
Koncert bo v sredo, 10. aprila 2019, ob 19.30 v uršulinski cerkvi sv. Trojice v Ljubljani.

Vstopnine ni, zaželeni prostovoljni prispevki!
Vir: Katoliška Cerkev

Okrogla miza Krščanski pogled na šport
2019-04-10 10:00 - 16:00
ŠportKAT – Salezijanska animacija športa in Založba Družina v sredo, 10. aprila 2019, ob 11. uri vabita v Galerijo Družina (Krekov trg 1, Ljubljana) na okroglo mizo Krščanski pogled na šport.
V prvem delu bodo predstavljeni Dati vse od sebe, novi cerkveni dokument o krščanskem pogledu na šport, nova knjiga o pastorali športaVeč kot igriščeter priročnik s predlogi srečanj športne skupine Usposobljeni za srečo.
Na okrogli mizi bodo sodelovali mariborski nadškof msgr. Alojzij Cvilk, pri Slovenski škofovski konferenci odgovoren za mlade, pastoralni teolog dr. Andrej Šegula, vodja Salezijanske animacije športa Boštjan Jamnik SDB ter Natali Hari, mlada športnica in nekdanja prostovoljka v ŠportKAT ligi.
Vir: Katoliška Cerkev.

Predstavitev realizacije celotne dejavnosti mreže Karitas v letu 2018 ter dobrodelne akcije Pomagajmo preživeti in živeti
2019-04-09 10:00
Slovenska karitas bo na novinarski konferenci, ki bo potekala v torek, 9. aprila 2019, ob 11.00 v prostorih Družine (Krekov trg 1, Ljubljana), predstavila pomoč celotne mreže Karitas v Sloveniji v letu 2018 ter pričetek dobrodelne akcije Pomagajmo preživeti in živeti družinam, starejšim in posameznikom v Sloveniji.
Sodelovale bodo socialne delavke iz škofijskih karitas, ki bodo predstavile aktualne stiske uporabnikov splošno-dobrodelnih programov materialne pomoči in svetovanja. Spregovorili bomo o predlaganem ukinjanju dodatka za delovno aktivnost tudi v primerih opravljanja prostovoljskega dela.
Več na spletni strani Katoliške Cerkve.
